寄梅仙觀楊智遠道士
作者：蘇轍
朝代：宋

paragraphs: 道師近在真人峰，欲往見之路無從。
去年許我入城市，塵埃暗天待不至。
莫往莫來勞我心，道書寄我千黄金。
繭衣肉食思慮短，文字滿前看不見。
口傳指授要有時，脫去羅網當見之。
梅翁漢朝南昌尉，手摩龍鱗言世事。
一朝拂衣去不還，身騎白驎翳紅鸞。
我今雖復墮塵土，道師何不與我語。
他年策足投名山，相逢拍手一破顔。